钦定古今图书集成/理学汇编/文学典/第183卷 > 王逸本集 > 《楚辞章句叙》
## 钦定古今图书集成/理学汇编/文学典/第183卷 > 王逸本集 > 《楚辞章句叙》

叙曰：“昔者孔子叡圣明哲，天生不王，俾定经术，乃删
《诗》《书》，正礼乐，制作《春秋》，以为后王之法。门人三千，罔
不昭达。临终之日，则大义乖而微言绝。其后周室衰
微，战国并争，道德陵迟，谲诈萌生。于是杨、墨、邹、孟、孙、
韩之徒，各以所知，著造传记，或以述古，或以明世。而
屈原履忠被谮，忧悲愁思，独依诗人之义而作《离骚》，
上以讽谏，下以自慰。遭时暗乱，不见省纳，不胜愤懑，
遂复作《九歌》”以下凡二十五篇。楚人高其行义，玮其
文采，以相教传。至于孝武帝，恢廓道训，使淮南王安
作《离骚经章句》，则大义粲然。后世雄俊，莫不瞻仰，摅
舒妙思，缵述其词。逮至刘向典校经书，分以为十六
卷。孝章即位，深弘道艺，而班固、贾逵复以所见，改易
前疑，各作《离骚经章句》，其馀十五卷，阙而不说，又以
“壮”为状，义多乖异，事不要撮。今臣复以所识所知，稽
之旧章，合之经传，作《十六卷章句》，虽未能究其微妙，
然大指之趣，略可见矣。且人臣之义，以中正为高，以
仗节为贤，故有危言以存国，杀身以成仁，是以伍子
胥不恨于浮江，比干不悔于剖心，然后德立而行成荣显而名称。若夫怀道以迷国，佯愚而不言，颠则不
能扶，危则不能安，婉婉以顺上，逡巡以避患，虽保黄
耇，终寿百年，盖志士之所耻，愚夫之所贱也。今若屈
原，膺忠贞之质，体清洁之性，直若砥矢，言若丹青，进
不隐其谋，退不顾其命，此诚绝世之行，俊彦之英也。
而班固谓之露才扬已，竞于群小之中，怨恨怀王，讥
刺椒兰，苟欲求进，强非其人，不见容纳，忿恚自沈，是
亏其高明而损其清洁者也。昔伯夷、叔齐，让国守志，
不食周粟，遂饿而死，岂可复谓有求于世而恨怨哉？
且诗人怨主刺上曰：“呜呼小子，未知臧否。”匪面命之
言提其耳，讽谏之语，于斯为切。然仲尼论之，以为大
雅。引此比彼，屈原之词，优游婉顺，宁以其君不知之，
故，欲提携其耳乎？而论者以为露才扬己，怨刺其上，
强非其人，殆失厥中矣。夫《离骚》之文，依托五经以立
义焉。“帝高阳之苗裔”，则《诗》：“厥初生民，时惟姜嫄”也。“纫
秋兰以为佩”，则“将翱将翔”，佩玉琼琚也。“夕揽洲之宿
莽”，则《易》“潜龙勿用也。”“驷玉”虬而乘鹥，则《易》时乘六龙
以御天也；就重华而敶词，则《尚书》咎繇之谋谟也；登
昆仑而涉流沙，则《禹贡》之敷土也。故智弥盛者其言
博，才益劭者其识远，屈原之词，诚博远矣。自孔丘终
后以来，名儒博达之士，著造词赋，莫不拟则其仪表
祖式其模范，取其要妙，窃其华藻，所谓金相玉质，百
岁无匹，名垂罔极，永不刊灭者也。